Fest-an-hoh Koadalan
An displeger

E maner an Ellez, e-kichenn Lanneur, e oa eun aotrou hag a oa maout da larda moh. N'ouzer ket mad-tre penaoz e ree, med e Breiz oll nag e Bro-Hall ne vefe ket bet kavet moh ken kaer hag e re. Marteze e larde anezo gand brenn, marteze gand eur ouenn avalou-douar dispar, marteze gand kaol-irvin, marteze gand soubenn druz, piou 'oar. Forz penaoz, pez 'ouzer mad, er vro, moh maner an Ellez a oa brava, larta, teva, brasa, drusa, pounnerra moh ez eus bet gwelet biskoaz war an douar-mañ. Hag eur wech e tegouezas gand aotrou an Ellez maga eur pemoh hag a oa brava, teva, brasa, drusa, pounnerra, larta pemoh a oa bet gwelet biskoaz en Ellez. An aotrou a gare e bemoh kement ha pa vefe bet mab dezañ, gwir bater. Selaouit anezo o-daou : 

An aotrou

A ! pemohig bihan, pegen kaer out ! N'eus aotrou braz ebed e palez ar roue hag en-deus kemend a gov ha te ! Ken druz out hag eur pladad amann. N'eus plah yaouank ebed er vro hag he-deus liou ken tener war he diouchod ha te, na kig ken tener dindan he hrohenn. N'eus na roue, nag impalaer, na damez, nag intron er bed hag a zo gwisket gand dillad ken fin hag ar vlevenn a zo warnout. E gwirionez, pemohig bihan, ne vank dit nemed ar parlant evid beza eun aotrou. 

Ar pemoh

Oh ! oh !

An aotrou

Ya, ya, kaozeal a rez ivez, gouzoud mad a ran. Med, siwaz, me a zo re ziod evid respont dit. Ne gomprenan ket pez a lavarez en da yez. Bet on bet er skoliou pell a-walh, koulskoude ; desket em-eus eur bern traou ha ne zelvijont din da netra, ha n'em-eus kavet den ebed da zeski din langaj ar moh. Domaj braz eo. A-hend-all, am-befe bet plijadur o kaozeal ganit, pemohig. Piou 'oar, marteze, furnez eur pemoh a zo brasoh eged skiant an doktored a zav al lezennou. Ne vo gouezet birviken, hañ ? 

Ar pemoh

Oh ! oh !

An aotrou

Ya, domaj eo. Forz penaoz, morse n'am-bo koustiañs a-walh da werza ahanout, pe da lakaad ahanout er charnel, na d'ober fest ganit. Te a chomo ganin beteg mervel gand ar gozni. Ni a vevo on-daou e-giz daou vreur, pemohig, n'eo ket gwir ? 

Ar pemoh

Oh ! oh ! 

An aotrou

A ! A ! Gortoz ma rin eun tamm allazig dit, va breurig. A ! A ! 

An displeger

Klevet ho-peus anezo o-daou, tud paour. C'hwi a lavaro din, marteze, n'eus bet gwelet biskoaz, nag en Ellez nag e leh all ebed, nag eun hoh nag eun aotrou e-giz an daou-ze. Ha me a responto deoh penaoz ez eus traou diêsoh c'hoaz da gredi ha n'int bet c'hoarvezet biskoaz nebleh, n'eo ket gwir ? Hastom buan, rag eur rastellad kaoziou am-eus da gonta deoh c'hoaz, hag a lako ahanoh da heja ho tiskoaz. Hejit, hejit, me a ya penn-da-benn gand va hent ha peogwir on kroget gand ar gaoz-se, me a gaso ar gontadenn beteg ma vo echu, hag hirroh c'hoaz, marteze, ma kavan, war va hent, eur pochadig traou all da lakaad war-lerh ar re-mañ. Kendalhom ! 
Hogen, neuze e veve er vro eul laer brudet, anvet paotr Koadalan. Marteze ho-peus klevet ano outañ, n'ho-peus ket ? Gwaz a ze evidoh, rag hennez a oa eul laer hag a ouie e vicher. Bremañ ne vez ket kavet ken nemed hanter-laeron, maget diwar dour karotez gwenn, ha n'int ket gouest da herzel dirag eun hanter dousenn archerien. Med d'an amzer m'emaon o kaozeal deoh, e oa mistri laeron hag a zeske o micher d'ar re yaouank e-pad pemp bloaz penn-da-benn, a-raog leuskel anezo da vond da laerez eur spillenn ouz tavañjer eur plah yaouank. Goulennit digand Yann Seiteg. Hennez a ouie ar vicher hag e oa gouest da lakaad triweh d'ober naonteg. Allaz, d'an deiz hirio, ar micheriou a ya da goll. 


Petra 'oan o lavared deoh ? A ya, doare paotr Koadalan. A feiz ! d'an devez-se, paotr Koadalan a oa nehet a-walh, evid eur wech. Hag an deiz-se e oa dres a-raog deiz kenta ar bloaz. Ha peogwir a zo kaoz ganin deuz deiz kenta ar bloaz, koulz eo din rei deoh oll va hetou a-greiz-kalon evid ar bloaz nevez, bloavez mad d'ho tiegez, loened hag all, kalz eurvad evidoh, ki ha kaz, a-raog ma ne vo dizehet va zeod. Distroom da baotr Koadalan, a zo en e di gand e wreg Tinaig. Selaouom anezo o kaozeal o-daou. E-pad an amzer-ze, me a ziskuizo hag a glasko petra hellin lavared deoh goude. 

Tinaig

N'az-teus ket mez, paotr Koadalan ! War da veno, te eo ar brasa laer a zo bet ganet biskoaz etre an heol hag an ivern. Ha koulskoude n'out ket gouest a-wechou da hounid da voued. Setu warhoaz ema an deiz kenta deuz ar bloaz nevez. Ha n'eus netra da zebri en ti-mañ nemed eun tamm bara seh hanter zebret gand al logod. Ha ma n'eo ket bet debret ar rest outañ, eo abalamour eo tehet al logod kuit deuz an ti da glask gwelloh e leh all. Eun ti ha n'eo ket gouest da vaga eul logodenn a zo eun ti divalo, m'hel lavar dit, Koadalan. 

Koadalan

Peoh din, Tinaig. Kemend a drouz a rez ma n'on ket gouest da ijina tra ebed ganeoh ho-taou, ken bouzaret on. 

Tinaig

Ganeom on-daou. N'emaon nemed va-unan dirazout. 

Koadalan

Daou emaoh. Te ha da deod milliget. Gwelloh e kavan beza war marhad al loened e foar Landreger, e-kreiz pres an dud, eged chom en ti-mañ da zelaou ahanout, kemend a drouz a rez. Peoh ! 

Tinaig

Ne rin ket peoh a-raog ma ne vo leun an armel ha kig war an daol. Spontuz eo din beza kemeret eun den ha n'eo ket gouest da laerez e vara. Gwelloh am-befe greet dimezi gand n'eus forz piou, kamm pe dort, ya, gwelloh e vefe bet din dimezi gand... gand pemoh maner an Ellez, sell ! 

Koadalan

Pemoh maner an Ellez ! 

Tinaig

Ya, mez a dlefes kaoud leuskel ahanon da vond e truillou e-touez ar gwragez all, da veza goapeet ganto. « A ! setu ema Tinaig Koadalan o tond d'ar poull da walhi truillou », a lavar ar homerezed. « Ken treud eo hag eur vida. N'eus ket daou wennegad kig ganti etre heh eskern hag he hrohenn. Gweled 'reer sklêr etrezi. Hag a-raog pell e vo gwelet o vond e noaz, rag he hiviz a zo muioh a doullou enni eged a zanvez, siwaz. » N'az-teus ket mez, paotr Koadalan ? Ha koulskoude, ar vicher laer a zo eur vicher vad evid eur paotr hag a oar ober ganti. Med te n'out mad da netra, didalvez ! 

Koadalan

Noaz, noaz ran ! Pemoh an Ellez ! Hañ hañ !

Tinaig

Ahanta, sorhennet out, va den. Petra emaout o ragachi etre da zent ? 

Koadalan

Ma ! Tinaig, goulenn a ran pardon diganit. Kontet am-eus droug deuz ar merhed o-deus teod re hir. Keuz am-eus, rag, o selaou ahanout o tibuna da litaniou, am-eus kavet eun ijin vad d'en em denna deuz an dienez. Ya. Kerz da bedi da vamm, da vreudeur, da gendirvi, ha da gerenchou deuz an daou du, kerz da bedi anezo da zond warhoaz da zebri merenn en ti-mañ. 

Tinaig

Da zebri... Merenn en... ti-mañ ? Med n'am-eus nemed eun dornad holen e strad ar pod hag eun hanter lur vara louedet. 

Koadalan

Kerz da bedi ar famill, am-eus lavaret. Piou ar mestr en ti-mañ ? Ha lavar d'an oll e vo merenn ha koan amañ warhoaz, ken druz an traou ma ne vo ket red dezo mond ouz taol a-raog eisteiz d'an nebeuta. Lak da voutou en da dreid hag en hent, buan ! 

Tinaig

Med petra 'vo da zebri, Koadalan ? Kig pe besk, bleud pe grampouez, avalou-douar pe irvin ? 

Koadalan

Pemoh aotrou an Ellez a vo poazet da lakaad war an daol, penn ha lost hag all. 

Tinaig

Pemoh aotrou an Ellez ! Kollet eo da benn ganit, Koadalan ! Marteze an naon en-deus kaset ahanout sod-raill
 ! 

Koadalan

Nann, n'am-eus ket kollet va fenn. Ar pemoh a vo deom. Hag ouspenn, m'hel lavar dit, warhoaz e vin gwisket kran diwar-goust an aotrou, tok ha boutou hag all. 

Tinaig

Ya, marteze. Med an aotrou a gaso an archerien war da lerh hag e vi paket ha staget ouz ar gordenn a-raog kaoud amzer da dañva ar hig rostet, paour-kêz diaoul ! 

Koadalan

M'hel lavar dit c'hoaz, Tinaig, kerz da bedi ar famill da zond d'am zi evid merenn an deiz kenta a'r bloaz. Ha kred ahanon hardiz : birviken ne vo klevet an aotrou o klask penn deuz ar pemoh. 

Tinaig 


Med... 

Koadalan

Peoh ! Skarz deuz an ti-mañ buan, ped ar famill ha deus d'ar gêr a-raog an noz, sah al logod brein, pe me welo da zrailla dit eun tamm keuneud war da gein. Ala ! Er-mêz ! 

An displeger

Deut an noz, du-pod an neñv, setu Koadalan hag e wreg o tostaad deuz kraou ar pemoh, e maner an Ellez. Lavaret am-befe deoh penaoz o-doa lakeet ar chas d'ober peoh, med n'am-eus soñj ebed penaoz. Va zad-koz a ouie, med re vihan e oan, kredabl, p'en-eus kontet din an darvoud, rag n'eo ket chomet em fenn. N'eus forz, kendalhom ! 

Koadalan

Sioul, Tinaig, sioul. Emaom erru dirag ar hraou. Selaou mad. Te a chomo amañ da hortoz. Me a ya da denna ar pemoh er-mêz war-bouez eur gordenn hag a zigaso al loen dit. Te a yelo gantañ d'ar gêr. An tonton Youenn a lazo anezañ hag a droho ar hig. Goude-ze, te a enaouo an tan dindan ar brasa pod a zo en ti. 

Tinaig

Diwall mad, Koadalan. Me ne garfen ket beza intañvez da-benn d'eun hoh. Marteze e vefe gwelloh deom distrei d'ar gêr da zebri bara seh da hortoz gwelloh.                

Koadalan

Diwezad eo bremañ. Gortoz ahanon ! 

Tinaig

Keuz am-eus da veza greet reuz da Goadalan. An aotrou a zo dorn kaled dezañ. Ma kouez war va gwaz... 

An hoh

Oh ! oh ! 

Koadalan

Setu amañ an aotrou gwisket e seiz. Kemer penn ar gordenn, Tinaig, ha kas al loen ganit, sioulig. 

Tinaig

Ha te, petra chomez d'ober amañ ? 

Koadalan

N'eo ket echu va labour ganin. Arabad en em chala ganin. Me en em denno mad-tre. Pez on-eus greet beteg-henn n'eo ket kalz a dra. N'eus forz piou a hellfe hen ober. Med pez emaon o vond d'ober bremañ, n'eus den nemed Koadalan, ar mestr-laer, a zo gouest da ijina anezañ. Me a ziskouezo d'an oll penaoz e vez peurechuet, peurhreet, peurlipet eul laeradenn. Hag an dud a gano, deuz Landreger beteg Beg ar Raz : 



N'eus laer ebed, nann, nann, nann 



A zo par da Goadalan.


Kenavo, ha diwall mad da goll al loen war an hent.                 

Tinaig

O, siwaz, biskoaz n'am-eus gwelet eur pemoh ken braz. Uhelloh eo egedon. Marteze e vin debret gantañ, e daou vegad, siwaz din. 

Koadalan

Arabad kaoud aon. Al loen, daoust dezañ beza ken braz hag eur hole taro, a zo ken dous hag eun dañvad daou viz. N'az-teus nemed ober allazig dezañ, eur wech an amzer, en eur lavared : « pemohig bihan, pemohig kêz, pemohig brao, va breurig paour », ha kana flourig dezañ war ton eur vamm o luskellad he mabig bihan. Brao-tre e yelo gand an hent. Kenavo ! 

Tinaig

Kenavo ! Ha deus buan d'ar gêr. 

Koadalan

A-raog kreisteiz e vin erru. Ha diwall mad ne vo ket prest ar jeu. 

Tinaig

Prest e vo. Deus ganin, pemohig bihan, pemohig kêz, breurig paour, sahadig druzoni, deus d'ar pod da boaza. 

Koadalan

Mad-tre, Tinaig, mad-tre! A 'ta ! deom on-daou, aotrou an Ellez. 

An displeger

Selaouit mad, tud paour, n'ho-peus ket klevet ar brava. 

Koadalan

O ! O ! Tinaig, gortoz eun disterra, 'ta ! 

Tinaig

Petra 'zo ? Penaoz, diwisket eo da zillad ganit ! Evid petra, den paour ? Dalh ganit da vragou, d'an nebeuta, pe da roched. A ! bugale baour, setu ema noaz-ran, penn-kil-ha-troad. N'az-teus ket mez, Koadalan ? Penaoz e helli en em ziskouez dirag an dud, warhoaz, pa vo savet an heol ? Ar wech-mañ eo kollet da benn ganit. 

Koadalan 


Nann, nann. Setu amañ va dillad truill. Kas anezo ganit ha kuz anezo en eun tu bennag ma ne vint ket kavet. Warhoaz, me a vo gwisket e-giz eun aotrou. Ale, kerz ! Ha diwall mad deuz ar pemohig.

Tinaig

Deus ganin, pemohig bihan, pemohig kêz, pemohig lard. 

Ar pemoh

Oh ! oh !

An displeger

Setu aze eun dra souezuz, neketa, va zud kêz. Paotr Koadalan noaz-ran e kraou ar pemoh, ken noaz ha palv va dorn ha ken ran hag ar raniked er poull. Da genta, peogwir e oa deiz diweza ar bloaz ha yen an amzer, ar paotr n'en-doa ket re domm. Ha pa deu soñj din, bloavez mad d'an dud ha d'ar vugale ha d'al loened mud, amañ. Paotr Koadalan a astennas e gorv e-kreiz teil ar pemoh, teil tomm ken e vogede. Ha setu al laer o kousked ken dous hag ar mabig Jezuz beteg ar zav-heol, ken dineh ha tra. Paotr Koadalan-ze a oa eur gurun a zen, m'hel lavar. 


D'an deiz war-lerh, a-boan e oa savet an heol, ma tigoras aotrou an Ellez dor ar hraou evid gweled hag ar pemoh en-doa tremenet eun nozvez vad. Ar pemoh a rohelle ken-ha-ken e teñvalijenn ar hraou. 

Koadalan

Brrrrrrr ! ! ! !

An aotrou

Ahanta, pemohig kêz, pemohig toaz, pemohig druz, eur gouskadennig vad az-teus greet ? 

Koadalan

Mad-dreist, aotrou. Deut eo an deiz re abred. Ha c'hwi ? 

An aotrou

Eur burzud ! Eur burzud ! Ar pemoh eo deut ar parlant dezañ, ar pemoh a oar ar mod da gaozeal. Me 'ouie mad, al loen-ze a oa eul loen speredet mat, leun a skiant hag a furnez. A ! pemohig kêz ! 

Koadalan

Ho-pet truez ouzin, aotrou, en an' Doue !

An aotrou

Truez ouzit ! Ha perag ? Abalamour a zo deut teod dit ? Gwell a ze, emichañs, ma ne lavarez ket muioh a zotoniou eged ar re all ! A ! pemohig, reuz a vo er vro pa vo klevet penaoz aotrou an Ellez en-deus eur pemoh hag a zo gouest d'ober eur brezegenn war ar blasenn. Deus er-mêz deuz ar hraou, bremañ, deus er-mêz ! Ne weler netra ebed en deñvalijenn. 

Koadalan

Mez am-eus mond er-mêz, aotrou, rag me a zo noaz-ran. 

An aotrou

Noaz-ran ! A ! A ! Noaz-ran ! Eur pemoh noaz-ran gand bleo seiz warnañ ! Memestra me a lako sevel bragou ha porpant dit gand ar hemener. Me a wisko va femoh e-giz eur bourhiz. A ! A ! 


Petra 'welan ? N'eo ket eur pemoh a deu er-mêz deuz ar hraou, med eun den. Eun den ken diwisket hag eur hillog o vond d'ar forn. Ahanta, petra emaout oh ober e kraou va femoh, hañ ? E peleh ema va femoh ? 

Koadalan

Digarezit ahanon, aotrou kêz, me eo ar pemoh. 

An aotrou

Te, ar pemoh ? Ahanta, te a gredfe on sod a-walh da gredi ken braz gaou ! Eur pemoh n'eo ket eun den, nag eun den eur pemoh. Va femoh din-me a oa fur a-walh evid kaoud ar parlant, med pemoh e oa, koulskoude, penn-kil-ha-troad. Ha te a zo eun den, eun denig treud ha maget fall c'hoaz, feur ma welan. E peleh ema ar pemoh ? Te a zo eur rouler, eur riboter bennag a zo kouezet mezo-dall e kraou va femoh. Kerz da guzad a-raog ma ne daolin dit eur vaz war da gein. 

Koadalan

Ho-pet truez ouzin, aotrou. Me eo ar pemoh, pe, kentoh, ar pemoh eo me. Ma fell deoh selaou ahanon, me a gonto deoh penn-da-benn ar pez a zo c'hoarvezet. Ouspenn-ze, sellit e teil ar hraou, hag e weloh n'eus pemoh ebed ken. 

An aotrou

Gwir eo. Seiz kant lur gurun zeh ! Ahanta, dibun da istor buan, ma vo gwelet petra 'zo c'hoarvezet. Ha diwall mad e sankfes eur vojenn warnon, me a stago ahanout ouz eur wezenn d'ober ar hloh mud. Buan !

Koadalan

Setu, aotrou, setu : me a oa eun den didalvez gwechall, mad da netra, douget d'an oll dechou fall ha d'ar seiz pehed kapital. Ne reen nemed karga va hov hag eva dour odivi. Morse n'am-eus gounezet va boued. Va mamm baour, eur wech, eet skuiz ganin, eur wech ma houlennen diganti eur skoed evid mond d'an ostaliri, a nahas din eul liard toull hag a gasas ahanon da hwitellad. Ha me, droug du ennon, a vlejas warni "fas rouz". Ya, me am-eus lavaret "fas rouz" d'am mamm, d'ar vaouez paour he-deus lakeet ahanon war an douar ha maget ahanon abaoe gand c'hwezenn he zal. Ha goude beza lavaret "fas rouz" d'ar vaouez paour, me a dennas diganti an arhant a oa en ti hag a redas d'an ostaliri. Eet mezo-dall-poch-pillou, me a gouezas er foz hag a gouskas. Allaz, pa zihunis, e oan cheñchet en eur pemoh bihan. 

An aotrou

Cheñchet en eur pemoh ? Penaoz kement-se ? 

Koadalan

N'ouzon ket muioh egedoh, aotrou kêr. Kazi sur, an aotrou Doue a zo eet skuiz ganin hag en-deus fellet dezañ kastiza ahanon. Forz penaoz, eur peizant o vond d'ar foar a gavas ahanon er foz, a zammas ahanon en e garr hag a werzas ahanon deoh. Hag abaoe on bet maget ganeoh en ho kraou, ha maget mad, mad-dreist. Med erfin zo deut keuz din abalamour d'am buhez divalo. Greet am-eus pinijenn a-walh, me gred, rag an aotrou Doue en-deus bet truez ouzin. Hag en noz-mañ, on deut da zen en-dro. Setu aze va doare !

An aotrou

Eur burzud ! Biskoaz kemend-all ! Ha petra a ri, bremañ, pemoh-den paour ? 

Koadalan

C'hoant am-eus da vond da vanah en eur manati bennag, da dremen ar rest deuz va buhez d'ober pinijenn ha da bedi noz-deiz. Med mez am-eus en em ziskouez dirag an dud ken noaz hag eur ranig, siwaz. 

An aotrou

Arabad en em chala gand kement-se. Me a roio dit eur gwiskamant penn-da-benn, eun habid din va-unan. Ne hallan ket leuskel eur hristen ganet da vond dindan an heol gand e grohenn noaz. 

Koadalan

Trugarez vraz, aotrou. Me a yelo da genta beteg Jeruzalem war va zreid d'ober pinijenn ha da bedi evidoh, den madelezuz. 

An aotrou

Jeruzalem a zo pell. Te a ginnigo mervel gand an naon. Kemer ar yalh-mañ. Kant skoed a zo e-barz. Ha beaj vad dit. 

Koadalan

Trugarez ha bennoz Doue. Koulskoude, eun dra a houlennfen diganeoh c'hoaz : na lavarit da zen ebed ar pez a zo c'hoarvezet en ho kraou. Rag den ne gredo ahanoh ha marteze e vo greet goap ouzoh. Ne fell ket din e vefe greet goap ouz eun den ken mad. 

An aotrou

Den ne ouio nemedom on-daou. 

Koadalan

Neuze, kenavo ar Baradoz. 

An aotrou

Kenavo, pemohig... denig kêz. Eur burzud.

An displeger

Ha Koadalan a gerzas d'ar gêr en eur hwitellad "an hini goz", lorh braz ennañ, gwisket kran e-giz eur bourhiz braz, ar skoedou o tintal en e voujedenn. Ha Tinaig he-doa aozet dezañ eur pred da lipad e vuzellou e-pad seiz devez warn-ugent, noziou hag all. Pa oa echu gantañ debri ar pemoh lard, dispignet ar skoedou, neuze Koadalan a ijinas eun dra all bennag en e spered. N'am-eus ket soñj vad petra. Pa deuio va zoñj en-dro d'ar gêr, me a gaso kelou deoh. Ha da hortoz        



Bloavez mad din, deom ha deoh



Dre berz Koadalan ar pemoh.

2-1-1955
�  sod-raill :  sod-nay.

